《晋正德大豫舞歌二首 其一 正德舞歌》
魏晋·荀勖

人文垂则，盛德有容。声以依咏，舞以象功。干戚发挥，节以笙镛。

羽籥云会，翊宣令踪。敷美尽善，允协时邕。焕炳其章，光乎万邦。

万邦洋洋，承我晋道。配天作享，元命有造。上化如风，民应如草。

穆穆斌斌，形于缀兆。文武旁作，庆流四表。无竞维烈，永世是绍。

作者简介：（?—289）西晋颍川颍阴人，字公曾。早慧而博学。仕魏，累迁侍中。辟大将军曹爽掾。历官安阳令，有政绩，迁廷尉正，参大将军司马昭军事，领记室。晋武帝即位，封济北郡侯。拜中书监。与贾充共定律令。迁光禄大夫，掌乐事，修律吕。转秘书监，整理纪籍。得汲冢古文竹书，撰次之，以为《中经》。官至尚书令。卒谥成。